SHBA feston pavarësinë mes valës për heqjen e statujave 
Fushata u përshkallëzua pas vdekjes së afrikano-amerikanit George Floyd në arrest policie në Mineapolis të Minesotës.
Shtetet e Bashkuara po festojnë Ditën e Pavarësisë ndërsa ka marr vrull një fushatë për të hequr simbolet e trashëgimisë pro-skllavërisë. Përpjekjet për të hequr monumentet që lartësojnë Konfederatën, një qeveri prej 11 shtetesh jugore që ishin pro skllevërisë e që u shkëputën nga Shtetet e Bashkuara, duke shkaktuar Luftën Civile në vitin 1861, filluan të fitojnë mbështetje në vitin 2015 pasi një supremacist i bardhë qëlloi për vdekje nëntë Afrikano-Amerikane brenda një kishe në Çarleston të Karolinës së Jugut. Fushata u përshkallëzua më tej pasi George Floyd, vdiq në arrest policie në 25 maj në Mineapolis të Minesotës. Memoriali i Konfederatës në "Stone Mountain", monumenti më i madh i Konfederatës, është ndër shumë përmendoret që kanë qenë në qendër të fushatës së shkatërrimit. Skalitja në faqen e malit, me një lartësi prej 518 metrash që u financua në pjesën më të madhe nga Ku Klux Klan përmban Presidentin e Konfederatës Jefferson Davis, dhe gjeneralët e Konfederatës Robert E. Lee dhe Thomas "Stonewall" Jackson, të gjithë ishin pronarë skllevërish. Anëtarët e Klan vazhdojnë të mblidhen regullisht pranë memorialit. Një nga përmendoret më të fundit që u hoq, ishte një statujë e Gjeneralit Jackson në Riçmond të Virxhinias, një shtet me më shumë përmendore të Konfederatës se çdo shtet tjetër. Punëtorët filluan të rrëzojnë statujën e gjeneralit të Konfederatës të mërkurën pasi kryetari i bashkisë së Riçmondit bëri thirrje për "heqjen e menjëhershme" të tij. Protestuesit rrëzuan një statujë të gjeneralit Davis në Riçmond, kryeqytetin e Konfederatës, më 10 qershor. Gjithashtu të mërkurën, Misisipi, shteti i vetëm që vazhdonte të përfshinte emblemën e Konfederatës në flamurin e tij zyrtar, tërhoqi flamurin në një ceremoni të qetë në kryeqytetin Xhekson. Flamuri u dërgua në një muze aty pranë, pasi guvernatori Tate Reeves nënshkroi legjislacionin që urdhëronte heqjen e tij. Presidenti Donald Trump nënshkroi një urdhër ekzekutiv në 26 qershor për të mbrojtur statujat, monumentet dhe përmendoret. Masa erdhi disa ditë pasi policia ndaloi përpjekjet e protestuesve për të rrëzuar një statujë të Presidentit Andrew Jackson në një park të Shëtitores Pensilvania pranë Shtëpisë së Bardhë. Jacksoni ishte gjithashtu pronarë skllevërish. Trump viziton Memorialin Kombëtar Mount Rushmore të premten për të festuar Ditën e Pavarësisë. Skulptura 18 metra e lartë e gdhendur në granit në Black Hills të Dakotës së Jugut ka portretet e presidentët skllavopronarë George Washington dhe Thomas Jefferson, dhe presidentët Abraham Lincoln dhe Theodore Roosevelt. Disa grupe të amerikanëve vendas kanë protestuar në memorialin e Mount Rushmore, duke përmendur se zona është marrë nga treva e tyre, Lakota. Memorialet e konfederatës janë shembur kohët e fundit edhe në shtete të tjera. Në Mobile të Alabamës, një statujë e Admiralit të Konfederatës Raphael Semmes u hoq në fillim të qershorit dhe u vendos në një depo ditë më vonë pasi zyrtarët e qytetit ranë dakord për këtë. Një statujë e ish-nënpresidentit John C. Calhoun, mbrojtës i skllavërisë, u hoq nga një piedestal në Çarleston të Karolinës së Jugut më 24 qershor pas miratimit të këshillit të qytetit. Shumë afrikano-amerikanë dhe një numër në rritje nga grupe të tjera racore besojnë se simbolet e Konfederatës kanë konotacione raciste ndërsa shumë të bardhë, veçanërisht në shtetet jugore, pohojnë se ato janë pjesë e trashëgimisë. Lufta për drejtësi racore vazhdon ndërsa Amerika feston Ditën e Pavarësisë më 4 korrik, megjithëse në një pjesë të Deklaratës së Pavarësisë së Sh.B.A., shkruar nga Presidenti Jefferson, shkruhet, "Të gjithë njerëzit janë krijuar të barabartë".